ל"שקוף" נודע כי ברקת מתכנן מהלך פוליטי להחליף את נתניהו - כאשר מאחוריו עומד מכון המחקר הימני "פורום קהלת". בשיחה ביניהם תכננו את קיומו של כנס נרחב לפעילי ליכוד - עליו הודיע אמש ברקת. במקביל, יו"ר ומנכ"ל "קהלת" אמרו כי ברצונם לראות בעתיד איש עסקים בראשות הממשלה ושוחחו על הצורך בהקמת מפלגה "ימנית חצי-דתית" חדשה
מכון המחקר הימני "פורום קהלת" פועל מאחורי הקלעים עם ח"כ ניר ברקת בכוונה לקדמו בעתיד לראשות הממשלה – כך נודע ל"שקוף". בשיחה שהתקיימה השבוע בירושלים, תכנן ברקת יחד עם מובילי המכון – יו"ר "קהלת" משה קופל, והמנכ"ל מאיר רובין – להכריז על מהלך פוליטי מול תומכי ליכוד. אתמול (חמישי) הזמין ברקת את פעילי הליכוד לכנס שבו יציג את "חזונו לניהול המדינה" – שאת תוכנו ומסריו תכנן יחד עם קופל ורובין, השותפים למהלך מאחורי הקלעים.  במהלך השיחה, היו"ר קופל אמר כי עליהם לחשוב על תהליך שבסופו יצליחו "להזיז את ביבי". נתניהו נתפס כמכשול לשלטון הימין אותו הם רוצים לחזק, כשברקע החשש מנכונות בנט להצטרף לממשלת אחדות. בניסיון לקדם את ברקת, העלו השלושה גם אפשרות של רוטציה בתוך הליכוד בין ברקת לנתניהו, כאשר ברקת יהיה הראשון לכהן כראש ממשלה. מהלך זה, כך שיערו, עשוי לשכנע את גדעון סער להצטרף ולאפשר הרכבת ממשלה.  בהמשך השיחה, היו"ר קופל אמר לרובין כי ברצונו לראות את ישראל מונהגת על ידי איש עסקים מצליח שימשוך את העם על פי מודל טראמפ – רצוי שיגיע מהפריפריה. ברקת, הפוליטיקאי העשיר בישראל שלאחרונה הצטרף לרשימת המיליארדרים על פי מגזין "פורבס", הוא בעיניו המועמד המתאים ביותר כרגע – ואותו יקדם "פורום קהלת".  קופל הוסיף כי יש צורך במפלגה נוספת "ימנית חצי-דתית", כיוון שאחרי ש"בנט התאבד וסער חצי התאבד – היום יש וואקום ענק". המנכ"ל רובין הסכים: "אנחנו צריכים לחשוב בפורום איך אנחנו מגבשים את המנהיגות של עוד 10 שנים, כי אם לא נעשה את זה – לא תהיה מנהיגות".  השיחה מעידה על המעורבות הפוליטית העמוקה של מכון המחקר – שממומן ביד רחבה על ידי גורמים ליברטריאנים מהפלג הרפובליקני תומך-טראמפ בארה"ב, ומחובר לגורמי ימין בכירים בישראל. "פורום קהלת" לקח חלק בשנים האחרונות בניסוח חוק הלאום, עבד בצמוד לאיילת שקד כשרת המשפטים והיה מעורב בשלל מהלכים בכנסת ובממשלה – כפי שתיארנו השבוע בכתבה נרחבת. מטרותיו המוצהרות של המכון הן להוביל לכלכלה ימנית ליברלית, להגביל את כוחו של בג"ץ ולהעצים את ההתנחלויות מעבר לקו הירוק. בחלקים נוספים של השיחה, היו"ר קופל והמנכ"ל רובין סייעו לברקת לתכנן מהלכים ברמה האסטרטגית עד להחלטה "מה תהיה הכותרת" בעיתונים. כך למשל, רובין תדרך את ברקת שלא למתוח ביקורת על נתניהו: "אל תאמר אני אחזיר את הביטחון, אלא אנחנו ניצור פה ביטחון". רובין הדגיש שלא ימתח ביקורת "על מה שהיה עד עכשיו – אלא מה אתה משנה מעכשיו". לפי התדרוך של רובין, "אנשים רוצים תקווה", ואם ישראל של נתניהו היא אומת סטארט-אפ, אז ישראל של ברקת "הולכת להנפקה". הקשר בין ברקת לפורום הוא ארוך שנים, במרכזו תוכנית משותפת בשם "פרויקט פורטר" להעצמת האוכלוסייה היהודית ולפיתוח יהודה ושומרון. תחקיר "שקוף" שהתפרסם מוקדם יותר השבוע מגלה את עומק הקשרים ביניהם, ואף כיצד התבצעו העברות כספים עקלקלות, כאשר ברקת גייס תרומות בשווי מיליון דולר למיזם של "קהלת" כשהוא עצמו עומד מאחוריו. זה בגלל שכל התקציב שלנו, מהשקל הראשון ועד האחרון, מגיע רק מהציבור. בכל סכום שמתאים לכם. בהמשך השיחה, שוחחו קופל ורובין על הדרך הנכונה לכבוש את ההמון. הם מאמינים שלפורום יש מסר "הייטקיסטי" ושהוא נתפס כ"אשכנזי" – דבר שעשוי להרתיע את תומכי הליכוד. קופל אמר שנשיא ארה"ב הקודם דונלד טראמפ משמש מודל לחיקוי, שכן על אף היותו מיליארדר מצביעיו היו מכל קצוות העם – "כי הוא הלך נגד המרכז". תגובת ניר ברקת:"הפרסום הוא שקר וכזב ואינו קשור למציאות. ח"כ ניר ברקת תומך בראש הממשלה בנימין נתניהו ובהקמת ממשלת ימין בראשותו. הכנס המתוכנן נועד להציג חזון ותכניות עבודה לקידומה של מדינת ישראל, עליהם עבד ח"כ ניר ברקת בשיתוף פורום קהלת בתהליך יסודי בו השתתף רה"מ נתניהו עצמו." מטעם "פורום קהלת" טרם נמסרה תגובה – ותתפרסם כשתתקבל. 